ÎN APĂRAREA LIMBII ROMÂNE (V)

ÎN APĂRAREA LIMBII ROMÂNE (V)

În timpul cutremurului de la Amarice – zice un reporter – s-a produs un imens şi uriaş dezastru.

– Imens (cf DEX) (adj) – extraordinar de mare.

– Uriaş – adj – enorm, colosal, gigantic.

– În limba română, adjectivul se acordă în gen, număr şi caz cu substantivul determinat (omul bun, vremea bună).

Când adjectivul precedă substantivul, primeşte articolul hotărât – Bunul om; Frumoasa vreme… Acestei norme i se supun toate adjectivele, inclusiv cele provenite din numeralele ordinale.

Corect: Clasa întâi… Întâia clasă; Materia primă… Prima materie…

– Locuţiunea vis-a-vis – grafiată româneşte vizavi – provine din franceză unde are sensul „peste drum de”; „faţă-n faţă cu”. Sensul dat în limba română de „referitor la” este complet greşit. Este corect: „Locuiesc vizavi de şcoală“, dar NU este corectă formularea „vizavi de această problemă, X a zis…”. Corect este „Referindu-ne la această problemă, X a precizat…”.

Substantivul funcţie (funcţiune) are sensul: activitate administrativă pe care o desfăşoară o persoană în mod regulat şi organizat într-o instituţie sau grad deţinut de cineva într-o ierarhie administrativă: „X a deţinut funcţia de director timp de 10 ani”.

În gramatică denumeşte rolul pe care îl împlineşte un cuvânt în propoziţie: subiect, predicat, nume predicativ, atribut sau complement.

Locuţiunea prepoziţională „în funcţie de…” are sensul „depinde de…” „Planificăm totul în funcţie de timp…”.

În matematică denumeşte o mărime variabilă care depinde de una sau mai multe mărimi variabile independente.

Substantivul „delincvent” se scrie şi se citeşte aşa şi nu altfel (denumeşte o persoană care a săvârşit un delict penal).

FLOAREA NECŞOIU

Contents